b'\n_START_ARTICLE_\nTu\xc5\xa1tumos jausmas\n_START_PARAGRAPH_\nTu\xc5\xa1tuma\xc2\xa0\xe2\x80\x93 \xc5\xbemogaus b\xc5\xabvis, kuomet jau\xc4\x8diamas bendras nuobodulio, atitolimo, apatijos jausmas. Tu\xc5\xa1tumos jausmas da\xc5\xbenai lydimas distimijos, depresijos, vieni\xc5\xa1umo, desperacijos ar psichini\xc5\xb3 sutrikim\xc5\xb3, toki\xc5\xb3 kaip ribinis asmenyb\xc4\x97s sutrikimas. Tu\xc5\xa1tumos jausmas taip pat yra dalis sielvarto jausmo, kuomet netenkama brangaus \xc5\xbemogaus. Tu\xc5\xa1tumos jausmo supratimas skiriasi priklausomai nuo aplinkybi\xc5\xb3 ir kult\xc5\xabrin\xc4\x97s erdv\xc4\x97s._NEWLINE_Krik\xc5\xa1\xc4\x8dionyb\xc4\x97 ir vakar\xc5\xb3 psichologai bei sociologai tu\xc5\xa1tumos jausm\xc4\x85 laiko neigiama emocija, tuo tarpu ryt\xc5\xb3 filosofijose, tokiose kaip budizmas ar daoizmas\xc2\xa0\xe2\x80\x93 tai teigiamas jausmas. Tu\xc5\xa1tumos s\xc4\x85voka budizme vadinama \xc5\xa1\xc5\xabnjata. Budizmas teigia, kad bet kokia individuali tikrov\xc4\x97 neturi jokios absoliu\xc4\x8dios b\xc5\xabties. Daoizmas tu\xc5\xa1tum\xc4\x85 ai\xc5\xa1kina kaip ramumo ir taikumo b\xc5\xabsen\xc4\x85, proto tyrum\xc4\x85 ir visatos atspind\xc4\xaf._NEWLINE_Vakar\xc5\xb3 filosofijoje tu\xc5\xa1tumos jausmas gretinamas su nihilizmo filosofija. Tu\xc5\xa1tumos id\xc4\x97ja taip pat svarbi ir egzistencialistams, nes egzistencializmas kyla i\xc5\xa1 atskirties ir desperacijos jausmo, i\xc5\xa1 \xc5\xbemoni\xc5\xb3, susidurian\xc4\x8di\xc5\xb3 su tu\xc5\xa1tumos jausmu ir besistengian\xc4\x8di\xc5\xb3 nugyventi autenti\xc5\xa1k\xc4\x85 gyvenim\xc4\x85. Egzistencialistai teigia, kad \xc5\xbemogus gyvena atskirtas nuo dievo, gamtos, kit\xc5\xb3 \xc5\xbemoni\xc5\xb3 ir tikrojo sav\xc4\x99s paties. Susigr\xc5\xabd\xc4\x99 \xc4\xaf miestus \xc5\xbemon\xc4\x97s dirba beprasmius darbus, yra linksminami lengvos masin\xc4\x97s medijos, tod\xc4\x97l gyvena tik ant gyvenimo pavir\xc5\xa1iaus, tad net \xc5\xbemon\xc4\x97s, i\xc5\xa1 pa\xc5\xbei\xc5\xabros turintys visk\xc4\x85, jau\xc4\x8dia tu\xc5\xa1tum\xc4\x85, atskirt\xc4\xaf._NEWLINE_XX a. pr. austr\xc5\xb3 filosofas Rudolf Steiner teig\xc4\x97, kad dvasin\xc4\x97 tu\xc5\xa1tuma tapo didele Europos i\xc5\xa1silavinusios viduriniosios klas\xc4\x97s problema. Jis teig\xc4\x97, kad europie\xc4\x8diai paskendo savo mintyse, prarado tyr\xc4\x85, mokslin\xc4\xaf m\xc4\x85stym\xc4\x85, j\xc5\xb3 mintys prarado dvasi\xc4\x85, tapo tamsios ir \xc4\xaftemptos. \xc4\xaevair\xc5\xabs filosofai, sociologai teigia, kad \xc5\xbemon\xc4\x97s, i\xc5\xa1gyvenantys tu\xc5\xa1tumos jausm\xc4\x85 turi didel\xc4\xaf pilnatv\xc4\x97s alk\xc4\xaf, kur\xc4\xaf bando u\xc5\xbepildyti trumpais malonumais\xc2\xa0\xe2\x80\x93 alkoholiu, narkotikais, r\xc5\xabkymu, seksu, besaikiu valgymu, televizija, kompiuteriniais \xc5\xbeaidimais, pirkimo manija, da\xc5\xbenu partneri\xc5\xb3 keitimu ir kt._NEWLINE_Tu\xc5\xa1tumos jausmas siejamas su depresija, tod\xc4\x97l gydomas psichoterapija, grupine terapija, kitais psichologiniais seansais. Siekiant \xc4\xafveikti tu\xc5\xa1tumos jausm\xc4\x85 si\xc5\xabloma pl\xc4\x97sti socialin\xc4\xaf tinkl\xc4\x85 (dalyvauti renginiuose, savanori\xc5\xa1koje veikloje, religiniuose, dvasiniuose jud\xc4\x97jimuose, rasti hob\xc4\xaf ir kt.).'